Нэхущ Заурбий УФ-м и Жылагъуэ палатэм ягъакIуэ
КъБР-м и Жылагъуэ палатэм зимычэзу зэIущIэ иригъэкIуэкIащ. Урысейм и Жылагъуэ палатэр къызэрызэгъэпэщыпхъэм теухуауэ щыIэ федеральнэ законодательствэхэм халъхьа зэхъуэкIыныгъэм — къэралым и хэгъуэгу псоми я лIыкIуэхэр абы хэтын зэрыхуейм — ипкъ иткIэ, ди республикэм къыбгъэдэкI лIыкIуэр зэIущIэм щыхахащ.
КъБР-м и Жылагъуэ палатэм и тхьэмадэ Тау Пщыкъан зэрыжиIамкIэ, республикэм и лIыкIуэм куэд елъытауэ щытынущ: Урысей Федерацэми, ди хэгъуэгуми я жылагъуэм я гупсысэр зыунэтIхэм ящыщ зы хъуфынущ ар. Палатэм и комиссэхэм цIыху зыбжанэ къагъэлъэгъуат: Нэхущ Заурбий, Сэхъурокъуэ Хьэутий, Целоусовэ Аннэ сымэ. Сэхъурокъуэ Хьэутий Iуэхум къыхэкIащ, Нэхущ Заурбий нэхъ зэрыхуигъэфащэр жиIэри. IэIэт «щэхум» кърикIуахэр зэхалъхьэжри, УФ-м и Жылагъуэ палатэм КъБР-м къыбгъэдэкIыу Нэхущ Заурбий ягъэкIуэну зэраухылIащ.
* * *
Нэхущ Заурбий Бахъсэн куейм хыхьэ Жэнхъуэтекъуэ къуажэм 1943 гъэм къыщалъхуащ. Вольт лъахъшэ аппаратурэмкIэ Тырныауз дэт заводым лэжьэн щыщIидзащ. 1962 — 1965 гъэхэм дзэм къулыкъу щищIащ. Абы къикIыжри, вольфрам-молибден къыщыщIах заводым щыIащ.
1966 гъэм КъБКъУ-м и агроном къудамэм щIэтIысхьэри, ар ехъулIэныгъэкIэ къиухащ. «Налшык» совхозым щылажьэу гу къылъатэри, КПСС-м и Бахъсэн райкомым и мэкъумэш къудамэм и унафэщIу ягъэкIуащ. Къэбэрдей-Балъкъэр АССР-м и Къэрал агропромышленнэ комитетым — парткомым и секретару, КПСС-м и Бахъсэн райкомым и япэ секретару, Бахъсэн щIыналъэм и депутатхэм я щIыпIэ советым и унафэщIу лэжьащ. 1992 гъэм Къэбэрдей-Балъкъэрым и Правительствэм и УнафэщIым и къуэдзэ къалэныр къыхуагъэфащэ.
КъыкIэлъыкIуэ илъэсым депутату хахащ икIи КъБР-м и Парламентым и япэ зэхыхьэм РеспубликэмкIэ и Советым и унафэщIу лэжьащ. Абы хэлъхьэныгъэшхуэ хуищIащ щIэныгъэ, егъэджэныгъэ IэнатIэхэр егъэфIэкIуэным, гъуазджэмрэ щэнхабзэмрэ зегъэужьынымкIэ Iуэху щхьэпэ куэд къиIэтащ.
1997 гъэм и мэлыжьыхь мазэм Нэхущ Заурбий Урысей Федерацэм и Федеральнэ зэхуэсым и депутату хахащ.
УФ-м и Къэрал Думэм и Федеральнэ Зэхуэсым Федерацэмрэ щIыналъэ политикэмкIэ и комитетым и унафэщIу, абы дэщIыгъуу Кавказ Ищхъэрэм и Iуэхухэм ехьэлIа комиссэм и Iэтащхьэм и къуэдзэу щыщытам Нэхущым лэжьыгъэшхуэ иригъэкIуэкIащ Урысейм и бюджетнэ зэхущытыкIэхэр гъэтэмэмыным, политикэм къыщыхъуа зэхъуэкIыныгъэхэм япкъ иткIэ, конституцэм къызэригъэувкIэ, цIыхухэм я хуитыныгъэр хъумэным ехьэлIауэ.
Нэхущ Заурбий яхэтащ Къэбэрдей-Балъкъэрым, Къэрэшей-Шэрджэсым, Адыгейм я Парламентхэм я Совет къызэзыгъэпэщахэм. КъБР-м и жылагъуэ-политикэ гъащIэм ар сыт щыгъуи жыджэру хэтащ. 2000 — 2006 гъэхэм ар Дунейпсо Адыгэ Хасэм и тхьэмадэу лэжьащ.
Урысейм и Парламентым и зыужьыныгъэм илъэс куэдкIэ зэрыхуэлэжьам, республикэм и къэрал къулыкъущIапIэхэм зэрыщыIам папщIэ 2000 гъэм Нэхущым «ЩIыхь орден» къратащ, 2003 гъэм Къэбэрдей-Балъкъэрым и Парламентым къыбгъэдэкIыу ЩIыхь тхылъ къыхуагъэфэщащ.
